Title: Nogomet narodu
Description: Jednog dana, kad se bude periodiziralo kvantitetom obilno, a kvalitetom oskudno sportsko novinarstvo u Hrvata, faza od studenog 2016. do tko-zna-kad će se zvati po Telesportu. Glavni urednik te redakcije je Aleksandar Holiga. Nikada u Hrvatskoj, a ni šire, nijedna redakcija nije pisala bolje, odgovornije i informiranije o sportu. Holigina specijalnost je "najpopularnija i najvažnija sporedna stvar na svijetu", nogomet. Njegove kolumne su fakat i cool i umne, on je navijač staroga kova i znalac novog formata. Holigine kolumne meandriraju oko svog povoda, ocrtavaju kontekst da bi se lakše slio u tekst, zaviruju u prošlo i p(r)okazuju ga u današnjem, crpe iz raznih izvora, u sportu nalaze izravne veze sa - ma sa svime. U svakom od ovih tekstova je cijeli niz motiva kojima se neće veseliti samo nogometni fanovi, nego i sociolozi, antropolozi, povjesničari, fenomenolozi svih fela, ali i ljubitelji dobrog pisanja i priče. No, da prizemljimo loptu.
Subjects: Soccer, History
Places: Croatia